
A gazdasági válság okozta körülmények fontossá tették a költségek minimalizálását a közúti fuvarozásban is, a vállalkozások viszont gyakran nem végzik el az ehhez szükséges praktikus elemzéseket. A felmerült probléma kapcsán a konkrét célkitűzésem az volt, hogy megvizsgáljam, van-e kimutatható különbség a keleti és nyugati relációkban a közúti fuvarozás esetén.
A szakirodalom feldolgozásában, arra törekedtem, hogy áttekintést adjak a logisztikával kapcsolatos fogalmakról, megvilágítsam a közúti fuvarozás jelentőségét és bemutassam az egyes költségek megértéséhez szükséges szabályozásokat.
Az összehasonlító vizsgálatomban egy közúti fuvarozó vállalat adatainak segítségével, egy-egy nyugati és keleti irányban fuvarokat teljesítő gépjármű fuvardíj bevételit és meghatározó üzemi költség adatait hasonlítottam össze egy adott negyedéves idő intervallumra vonatkozóan.
Az elemzésem során megállapítottam, hogy a vizsgált negyedéves intervallumban, a keleti viszonylatnál bonyolított le több fuvart a vállalat, ám ezek árbevétele alacsonyabb, mint a nyugaton végzett kisebb számú, de nagyobb távolságú fuvaroknál. A nyugati fuvarok tehát a három hónap alatt nagyobb árbevételt mutattak. Az alacsonyabb árbevételek ellenére a keleti fuvarok üzemi eredménye bizonyult nagyobbnak. Nyugaton az üzemanyag, a munkabér, a telefon és a helyi iparűzési adó költségei magasabbak voltak, mint keleten és kiugróan nagy különbséget mutatott az úthasználat költsége a két relációban. Az üres futások aránya a keleti fuvaroknál volt nagyobb, ez azt mutatja, hogy itt az üzemi eredmény még jobban növelhető lenne az üresen megtett utak hosszának csökkentésével.
Javaslatokat tettem a vizsgált költségek csökkentésére, költségnemenként külön-külön. Számítással bebizonyítottam, hogy egyes esetekben a gépjármű egy valamivel hosszabb, kerülő útvonal igénybevételével alacsonyabb költségű utakon juthat el a célállomásra, ezzel csökkentve az adott fuvar összköltségét, valamint magas környezetvédelmi besorolású járművek használatával is csökkenthetők az úthasználati költségek.
Dolgozatom célkitűzését megvalósítottam: az elvégzett összehasonlító elemzés alapján kimondható, hogy egy ország keleti részében lévő közúti fuvarozási vállalkozásnak az árufuvarozás során a keleti irányt érdemes előnyben részesítenie.



